รายงานการประชุมสภาเทศบาลตำบลบ้านเป็ด

สมัยสามัญ สมัยแรกประจำปี พ.ศ.๒๕๕๙ ครั้งที่ ๑

**วันพฤหัสบดีที่ ๒๕ กุมภาพันธ์ พ.ศ. ๒๕๕๙ เวลา ๑๐.๐๐ น.**

**ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด**



**ผู้มาประชุม**

๑. นายประทีป เสาผล ประธานสภาเทศบาลตำบลบ้านเป็ด

๒. นายบัวฮอง บุญจวง รองประธานสภาเทศบาลตำบลบ้านเป็ด

๓. นางสาวปิยวรรณ จิตตะมัย สมาชิกสภาเทศบาลตำบลบ้านเป็ด เขต ๑

๔. นายสุพล โต๊ะปั้ง สมาชิกสภาเทศบาลตำบลบ้านเป็ด เขต ๑

๕. นางพิมพ์ชนก ชมโคกสูง สมาชิกสภาเทศบาลตำบลบ้านเป็ด เขต ๑

๖. นายลำพูน เมืองสนธิ์ สมาชิกสภาเทศบาลตำบลบ้านเป็ด เขต ๑

๗. นายณัฐพันธุ์ สืบสุพันธ์วงศ์ สมาชิกสภาเทศบาลตำบลบ้านเป็ด เขต ๑

๘. นายวิเชียร แพงมา สมาชิกสภาเทศบาลตำบลบ้านเป็ด เขต ๒

**ผู้ไม่มาประชุม**

๑. นายสมพงษ์ พรหมแสง เลขานุการสภาเทศบาลตำบลบ้านเป็ด (ไปราชการ)

๒. นายบุญเพ็ง สุทธิ สมาชิกสภาเทศบาลตำบลบ้านเป็ด เขต ๒ (ไปราชการ)

**คณะผู้บริหาร**

๑. นายไพศาล จิตตะมัย นายกเทศมนตรีตำบลบ้านเป็ด

๒. นางสาวพิจิตรา สิทธิเวช รองนายกเทศมนตรีตำบลบ้านเป็ด

๓. นายเจริญ แพงโพนทอง รองนายกเทศมนตรีตำบลบ้านเป็ด

๔. นายวงกต โสดาสร้อย ที่ปรึกษานายกเทศมนตรีตำบลบ้านเป็ด

๕. นายบุญหลาย แก้วลือ เลขานุการนายกเทศมนตรีตำบลบ้านเป็ด

**ผู้เข้าร่วมประชุม**

 ๑. นายปรีดา นิลสาคู ปลัดเทศบาลตำบลบ้านเป็ด

 ๒. นางสาววันเพ็ญ ปิยะฉัตรโสภา รองปลัดเทศบาลตำบลบ้านเป็ด

 ๓. นางสาวพิลาศลักษณ์ นครวงศ์ รองปลัดเทศบาลตำบลบ้านเป็ด

 ๔. นายเกรียงไกร มะลิงาม หัวหน้าสำนักปลัดเทศบาล

 ๕. นางสาวณัฐวิมล ใจเที่ยง ผู้อำนวยการกองคลัง

 ๖. นายจักริน อรรคเศรษฐัง ผู้อำนวยการกองช่าง

 ๗. นางปรียา สมทรัพย์ ผู้อำนวยการกองสาธารณสุขและสิ่งแวดล้อม

๘. นายนำศิลป์ วิเศษ ผู้อำนวยการกองการศึกษา

 ๙. นางสมสมัย เทศประสิทธิ์ ผู้อำนวยการกองสวัสดิการสังคม

 ๑๐. นางสุมิตรา จันทร์อักษร ผู้อำนวยการกองวิชาการและแผนงาน

 ๑๑. นางศิริลักขณา อมรวงศ์ หัวหน้าฝ่ายปกครอง

 ๑๒. นายประสิทธิ์ ทองนุช นักจัดการงานทะเบียนและบัตรชำนาญการ

 ๑๓. นางสาวกรรณิการ์ แพงงา เจ้าพนักงานธุรการชำนาญงาน

 ๑๔. นางสาวปัทมา ประเสริฐสุข เจ้าหน้าที่บริหารงานทั่วไป

 ๑๕. นายสิทธิพงษ์ แก้วลือ ผู้ช่วยเจ้าหน้าที่ระบบงานคอมพิวเตอร์

๑๖. นางพรสุดา วิชาธรรม พนักงานจ้างทั่วไป

 ๑๗. นางสาวศิรินันท์ เปรมสีมา พนักงานจ้างทั่วไป

 ๑๘. นายสุวรรณ โพคา ผู้ใหญ่บ้านหมู่ที่ ๑๑

 ๑๙. นายสมภพ อ่อนละมัย ผู้ใหญ่บ้านหมู่ที่ ๑๗

 ๒๐. นายแสนศักดิ์ แสนบุดดา ผู้ใหญ่บ้านหมู่ที่ ๒๒

**เริ่มประชุมเวลา ๑๐.๐๐ น.**

- **นางสาวปิยวรรณ จิตตะมัย** สมาชิกสภาเทศบาลตำบลบ้านเป็ด เขต 1 ได้กล่าวว่า ขณะนี้สมาชิกสภาเทศบาลตำบลบ้านเป็ดได้มาครบองค์ประชุมแล้ว ขอเรียนเชิญประธานสภาเทศบาลตำบลบ้านเป็ดจุดธูปเทียนบูชาพระรัตนตรัยและดำเนินการประชุมตามระเบียบวาระการประชุมต่อไป

**- ประธานสภาฯ** ได้กล่าวสวัสดีสมาชิกสภาเทศบาล คณะผู้บริหาร หัวหน้าส่วนราชการ และแขกผู้มีเกียรติทุกท่านที่เข้าร่วมรับฟังการประชุมในครั้งนี้ วันนี้เป็นการประชุมสภาเทศบาลตำบลบ้านเป็ด สมัยสามัญ สมัยแรกประจำปี พ.ศ.๒๕๕๙ ซึ่งตรงกับวันพฤหัสบดีที่ ๒๕ กุมภาพันธ์ ๒๕๕๙ เวลา ๑๐.๐๐ น. ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด จากนั้นได้นำเข้าสู่ระเบียบการประชุมดังนี้

**ระเบียบวาระที่ ๑ เรื่องที่ประธานแจ้งให้ทราบ**

 **- ประธานสภาฯ** ได้กล่าวในที่ประชุมว่า ก่อนอื่นขอต้อนรับที่ปรึกษาสภาเทศบาลตำบลบ้านเป็ดกิตติมศักดิ์ ในวันนี้ได้เข้าร่วมการประชุมจำนวน ๓ คน และเพื่อให้การทำงานของสภาเทศบาลตำบลบ้านเป็ดมีความรวดเร็วมากขึ้น จึงได้แต่งตั้งที่ปรึกษาสภาเทศบาลตำบลบ้านเป็ดกิตติมศักดิ์ จำนวน ๔ คน ประกอบด้วย ๑. นายสุวรรณ โพคา ๒. นายสมภพ อ่อนละมัย ๓. นายแสนศักดิ์ แสนบุดดา และ ๔. นาย สุทธิศักดิ์ สัสดีไกรสร ซึ่งไม่ได้เข้าร่วมการประชุมในวันนี้ ดังที่ได้แจ้งว่าการแต่งตั้งที่ปรึกษาสภาเทศบาลตำบลบ้านเป็ดกิตติมศักดิ์นี้เพื่อความรวดเร็วในการทำงานและเพื่อเป็นการประสานงานในเรื่องกิจการต่างๆ ในเทศบาลตำบลบ้านเป็ดของเรา ตนจึงขอฝากที่ปรึกษาสภาเทศบาลตำบลบ้านเป็ดกิตติมศักดิ์ทั้ง ๔ คนด้วย ขอให้ประสานงานและให้เกียรติซึ่งกันและกัน และขอให้ถือว่าบุคคลทั้ง ๔ ท่านนี้เป็นส่วนหนึ่งของสภาของเรา เรื่องที่ ๒ เนื่องจากมีสมาชิกสภาฯ จำนวน ๒ คน ได้เดินทางไปราชการ คือ นายสมพงษ์ พรหมแสง เลขานุการสภาเทศบาลตำบลบ้านเป็ด พร้อมด้วยนายบุญเพ็ง สุทธิ สมาชิกสภาเทศบาลตำบลบ้านเป็ด เขต ๒ จึงขอแจ้งให้สมาชิกสภาฯ ทุกท่านทราบว่า ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.๒๕๔๗ แก้ไขเพิ่มเติม (ฉบับที่ ๒) พ.ศ.๒๕๕๔ ตามความในข้อ ๑๙ วรรคสองระบุว่า “ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่น หรือมีแต่ไม่อยู่ หรืออยู่แต่ไม่สามารถปฏิบัติหน้าที่ได้ หรือไม่ยอมปฏิบัติหน้าที่ ให้สภาท้องถิ่นเลือกสมาชิกสภาท้องถิ่นหรือข้าราชการหรือพนักงานขององค์กรปกครองส่วนท้องถิ่นนั้นคนหนึ่งเป็นผู้ปฏิบัติหน้าที่เลขานุการสภาท้องถิ่นเฉพาะในการประชุมคราวนั้น” ดังนั้นเราจึงต้องดำเนินการเลือกเลขานุการสภาฯ แทนนายสมพงษ์ พรหมแสง เป็นการชั่วคราว โดยแจ้งให้สมาชิกสภาฯ ได้เสนอชื่อผู้ที่เห็นควรเป็นเลขานุการสภาฯ ชั่วคราว โดยมีผู้รับรอง ๒ คน

 **- นางพิมพ์ชนก ชมโคกสูง** สมาชิกสภาเทศบาลตำบลบ้านเป็ด เขต ๑ ได้เสนอ นางสาวปิยวรรณ จิตตะมัย สมาชิกสภาเทศบาลตำบลบ้านเป็ด เขต ๑ โดยมีผู้รับรอง ๒ ท่าน คือ นายลำพูน เมืองสนธิ์ สมาชิกสภาเทศบาลตำบลบ้านเป็ด เขต ๑ และนายสุพล โต๊ะปั้ง สมาชิกสภาเทศบาลตำบลบ้านเป็ด เขต ๑

 **- ประธานสภาฯ** ได้ถามในที่ประชุมว่า มีสมาชิกสภาฯ ท่านใดจะเสนอผู้ที่เห็นควรเป็นเลขานุการสภาฯ ชั่วคราวท่านอื่นหรือไม่ ปรากฏว่าไม่มี ดังนั้นจึงมีมติในที่ประชุมเห็นชอบให้นางสาวปิยวรรณ จิตตะมัย เป็นเลขานุการสภาฯ ชั่วคราว จากนั้นได้เชิญเลขานุการสภาฯ ชั่วคราวได้ขึ้นมาทำหน้าที่ต่อไป

 **- ที่ประชุมรับทราบ**

**ระเบียบวาระที่ ๒ เรื่องรับรองรายงานการประชุมสภาเทศบาล ครั้งที่ผ่านมา**

 **- รายงานการประชุมสภาเทศบาล สมัยวิสามัญ สมัยที่ ๕/๒๕๕๘ ครั้งที่ ๑ เมื่อวันที่ ๒๔ ธันวาคม ๒๕๕๘**

 **- ประธานสภาฯ** ได้กล่าวในที่ประชุมว่า ระเบียบวาระที่ ๒ เรื่องรับรองรายงานการประชุมสภาเทศบาล สมัยวิสามัญ สมัยที่ ๕/๒๕๕๘ ครั้งที่ ๑ เมื่อวันที่ ๒๔ ธันวาคม ๒๕๕๘ จากนั้นได้ถามในที่ประชุมว่ามีสมาชิกสภาฯ ท่านใดจะขอแก้ไขเปลี่ยนแปลงข้อความในรายงานการประชุมนี้หรือไม่ ปรากฏว่าไม่มี จึงขอมติในที่ประชุม รับรอง ๘ เสียง

**มติ** ที่ประชุมมีมติรับรองรายงานการประชุมสภาเทศบาล สมัยวิสามัญ สมัยที่ ๕/๒๕๕๘ ครั้งที่ ๑ เมื่อวันที่ ๒๔ ธันวาคม ๒๕๕๘ ด้วยคะแนนเสียงเป็นเอกฉันท์

**ระเบียบวาระที่ ๓ เรื่องเพื่อพิจารณา**

 **๓.๑ การกำหนดสมัยประชุม**

 **๓.๑.๑ กำหนดสมัยประชุมสามัญประจำปี พ.ศ.๒๕๕๙**

**- ประธานสภาฯ** ได้กล่าวในที่ประชุมว่าระเบียบวาระที่ ๓.๑ การกำหนดสมัยประชุม ๓.๑.๑ กำหนดสมัยประชุมสามัญประจำปี พ.ศ.๒๕๕๙ จากนั้นได้อ้างถึงระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.๒๕๔๗ และแก้ไขเพิ่มเติมถึง (ฉบับที่ ๒) พ.ศ.๒๕๕๔ หมวดที่ ๑ ข้อ ๑๑ (๒) สำหรับเทศบาลให้สภาเทศบาลกำหนดว่าการประชุมสมัยสามัญประจำปีแต่ละสมัยในปีนั้นจะเริ่มเมื่อใด แต่ละสมัยในปีนั้นมีกำหนดกี่วัน กับให้กำหนดวันเริ่มประชุมสมัยประชุมสามัญประจำปีสมัยแรกของปีถัดไปและมีกำหนดกี่วัน จากนั้นได้แจ้งให้สมาชิกสภาฯ เสนอกำหนดสมัยประชุมสามัญประจำปี พ.ศ.๒๕๕๙

 **- นายณัฐพันธุ์ สืบสุพันธ์วงศ์** สมาชิกสภาเทศบาลตำบลบ้านเป็ด เขต ๑ ได้เสนอกำหนดสมัยประชุมสามัญประจำปี พ.ศ.๒๕๕๙ ออกเป็น ๔ สมัย ดังนี้

 สมัยสามัญ สมัยแรก ระหว่างวันที่ ๑ กุมภาพันธ์ ๒๕๕๙ ถึงวันที่ ๑ มีนาคม ๒๕๕๙

 สมัยสามัญ สมัยที่ ๒ ระหว่างวันที่ ๑ มิถุนายน ๒๕๕๙ ถึงวันที่ ๓๐ มิถุนายน ๒๕๕๙

 สมัยสามัญ สมัยที่ ๓ ระหว่างวันที่ ๑ สิงหาคม ๒๕๕๙ ถึงวันที่ ๓๐ สิงหาคม ๒๕๕๙

 สมัยสามัญ สมัยที่ ๔ ระหว่างวันที่ ๑ พฤศจิกายน ๒๕๕๙ ถึงวันที่ ๓๐ พฤศจิกายน ๒๕๕๙

 **- ประธานสภาฯ** ได้ถามในที่ประชุมว่า มีสมาชิกสภาฯ ท่านใดเสนอกำหนดสมัยประชุมสามัญประจำปี พ.ศ.๒๕๕๙ เพิ่มเติมหรือไม่ ปรากฏว่าไม่มี จึงขอมติในที่ประชุม รับรอง ๗ เสียง งดออกเสียง ๑ เสียง

 **มติ** ที่ประชุมมีมติด้วยคะแนนเสียงข้างมาก เห็นชอบให้กำหนดสมัยประชุมสามัญประจำปี พ.ศ.๒๕๕๙ ออกเป็น ๔ สมัย ดังนี้

 สมัยสามัญ สมัยแรก ระหว่างวันที่ ๑ กุมภาพันธ์ ๒๕๕๙ ถึงวันที่ ๑ มีนาคม ๒๕๕๙

 สมัยสามัญ สมัยที่ ๒ ระหว่างวันที่ ๑ มิถุนายน ๒๕๕๙ ถึงวันที่ ๓๐ มิถุนายน ๒๕๕๙

 สมัยสามัญ สมัยที่ ๓ ระหว่างวันที่ ๑ สิงหาคม ๒๕๕๙ ถึงวันที่ ๓๐ สิงหาคม ๒๕๕๙

 สมัยสามัญ สมัยที่ ๔ ระหว่างวันที่ ๑ พฤศจิกายน ๒๕๕๙ ถึงวันที่ ๓๐ พฤศจิกายน ๒๕๕๙

**๓.๑.๒ กำหนดวันเริ่มประชุมสมัยสามัญ สมัยแรกประจำปี พ.ศ.๒๕๖๐**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๑.๒ กำหนดวันเริ่มประชุมสมัยสามัญ สมัยแรกประจำปี พ.ศ.๒๕๖๐ จากนั้นได้แจ้งให้สมาชิกสภาฯ เสนอกำหนดวันเริ่มประชุมสมัยสามัญ สมัยแรกประจำปี พ.ศ.๒๕๖๐

**- นางสาวปิยวรรณ จิตตะมัย** เลขานุการสภาเทศบาลตำบลบ้านเป็ดชั่วคราว ได้เสนอกำหนดวันเริ่มประชุมสมัยสามัญ สมัยแรกประจำปี พ.ศ.๒๕๖๐ ระหว่างวันที่ ๑ กุมภาพันธ์ ๒๕๖๐ ถึงวันที่ ๒ มีนาคม ๒๕๖๐

**- ประธานสภาฯ** ได้กล่าวในที่ประชุมว่า นางสาวปิยวรรณ จิตตะมัย ได้เสนอวันเริ่มประชุมสมัยสามัญ สมัยแรกประจำปี พ.ศ.๒๕๖๐ ในระหว่างวันที่ ๑ กุมภาพันธ์ ๒๕๖๐ ถึงวันที่ ๒ มีนาคม ๒๕๖๐ จากนั้นได้ถามในที่ประชุมว่ามีสมาชิกสภาฯ ท่านใดจะเสนอกำหนดวันเริ่มประชุมสมัยสามัญ สมัยแรกประจำปี พ.ศ.๒๕๖๐ เพิ่มเติมหรือไม่ ปรากฏว่าไม่มี จึงขอมติในที่ประชุม รับรอง ๘ เสียง

 **มติ** ที่ประชุมมีมติด้วยคะแนนเสียงเป็นเอกฉันท์ เห็นชอบให้วันเริ่มประชุมสมัยสามัญ สมัยแรกประจำปี พ.ศ.๒๕๖๐ คือ ระหว่างวันที่ ๑ กุมภาพันธ์ ๒๕๖๐ ถึงวันที่ ๒ มีนาคม ๒๕๖๐

 **๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ. ๒๕๕๙ ไปตั้งจ่ายเป็นรายการใหม่ (สำนักปลัดเทศบาล)**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (สำนักปลัดเทศบาล) จากนั้นได้เชิญฝ่ายบริหารอธิบายชี้แจงรายละเอียดต่อไป

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า ด้วยเทศบาลตำบล บ้านเป็ดมีความจำเป็นที่จะต้องขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ มีหลักการคือ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ รายละเอียดดังนี้

โอนไปตั้งจ่ายเป็นรายการใหม่

 ๑. แผนงานบริหารงานทั่วไป งานบริหารทั่วไป หมวดค่าครุภัณฑ์สำนักงาน ๗) ค่าจัดซื้อพระบรมฉายาลักษณ์กรอบไฟเบอร์กลาสพร้อมติดตั้ง จำนวน ๒ กรอบ ตั้งไว้ ๓๐,๐๐๐ บาท เพื่อจ่ายเป็นค่าจัดซื้อพระบรมฉายาลักษณ์พระบาทสมเด็จพระปรมินทรมหาภูมิพลอดุลยเดช และสมเด็จพระนางเจ้าสิริกิติ์ พระบรมราชินีนาถ พร้อมกรอบไฟเบอร์กลาสมีตราสัญลักษณ์ประจำพระองค์ กรอบด้านนอก ขนาด ๒.๒๐×๑.๓๐ เมตร ขนาดกรอบด้านในสำหรับใส่พระบรมฉายาลักษณ์ ขนาด ๐.๙๐×๑.๖๐ เมตร พร้อมติดตั้ง จำนวน ๒ กรอบๆ ละ ๑๕,๐๐๐ บาท รวมเป็นเงิน ๓๐,๐๐๐ บาท

 ๒. แผนงานบริหารงานทั่วไป งานบริหารทั่วไป หมวดค่าครุภัณฑ์ ประเภทครุภัณฑ์คอมพิวเตอร์ เพื่อจ่ายเป็นค่าจัดซื้อเครื่องพิมพ์มัลติฟังชั่น (Multifunction) หน้าจอทัชสกรีน จำนวน ๑ เครื่องๆ ละ ๑๕,๐๐๐ บาท รวมงบประมาณที่ขอโอนไปตั้งจ่ายเป็นรายการใหม่ทั้งสิ้น ๔๕,๐๐๐ บาท

ขอโอนลดจากหน้าที่ ๑๙๔ แผนงานการเกษตร งานอนุรักษ์แหล่งน้ำและป่าไม้ หมวดค่าใช้สอย ประเภท รายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ ๑) ค่าใช้จ่ายในโครงการท้องถิ่นไทย รวมใจภักดิ์ รักษ์พื้นที่สีเขียว ตั้งไว้ ๓๐๐,๐๐๐ บาท งบประมาณคงเหลือก่อนโอน ๒๐๐,๐๐๐ บาท ขอโอนลดครั้งนี้ ๔๕,๐๐๐ บาท งบประมาณคงเหลือหลังโอน ๑๕๕,๐๐๐ บาท

โดยมีเหตุผลเพื่อนำภาพพระบรมฉายาลักษณ์ไปติดตั้งภายในห้องประชุมเอนกประสงค์ไพศาล สำนักงานเทศบาลบ้านเป็ด และเพื่อให้สำนักปลัดเทศบาลมีเครื่องมือเครื่องใช้ที่ทันสมัย และเพิ่มประสิทธิภาพในการบริหารจัดการระบบงานสารบรรณ ด้วยหลักการและเหตุผลดังกล่าวข้างต้น จึงขอเสนอญัตติขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ ซึ่งเป็นอำนาจอนุมัติของสภาท้องถิ่นตามระเบียบกระทรวงมหาดไทยว่าด้วยการวิธีการงบประมาณขององค์กรปกครองส่วนท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๒ และ ๓) พ.ศ.๒๕๔๓ หมวด ๔ ข้อ ๒๗ เพื่อสภาเทศบาลตำบลบ้านเป็ดได้พิจารณาอนุมัติต่อไป

**- ประธานสภาฯ** ได้กล่าวในที่ประชุมว่าตามที่ท่านนายกฯ ได้ชี้แจงไปแล้วว่าขออนุมัติโอนเงินงบประมาณไปตั้งจ่ายเป็นรายการใหม่ จำนวน ๒ รายการ คือ ๑. แผนงานบริหารงานทั่วไป หมวดค่าครุภัณฑ์ ประเภทครุภัณฑ์สำนักงาน เพื่อจัดซื้อพระบรมฉายาลักษณ์กรอบไฟเบอร์กลาส จำนวน ๒ กรอบๆ ละ ๑๕,๐๐๐ บาท รวมเป็นเงิน ๓๐,๐๐๐ บาท และ ๒. แผนงานบริหารงานทั่วไป หมวดค่าครุภัณฑ์ ประเภทครุภัณฑ์คอมพิวเตอร์ เพื่อจัดซื้อเครื่องพิมพ์มัลติฟังชั่น หน้าจอทัชสกรีน จำนวน ๑ เครื่องๆ ละ ๑๕,๐๐๐ บาท รวมงบประมาณที่ขอโอนไปตั้งจ่ายเป็นรายการใหม่ทั้งสิ้น ๔๕,๐๐๐ บาท ตนขอสอบถามว่ารายการที่ ๒ เครื่องพิมพ์มัลติฟังชั่น หน้าจอทัชสกรีนนั้นเป็นเครื่องพิมพ์ที่เราสามารถใช้ในรูปแบบใด

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า สำหรับรายละเอียดของเครื่องพิมพ์มัลติฟังชั่นนั้นขอให้ทางหน่วยงานที่ขออนุมัติเป็นผู้อธิบายชี้แจงรายละเอียดต่อที่ประชุม

 **- นายเกรียงไกร มะลิงาม** หัวหน้าสำนักปลัดเทศบาล ได้อธิบายชี้แจงว่า เครื่องพิมพ์มัลติฟังชั่นนี้เราจะใช้เป็นเครื่องพิมพ์ในการทำงานระบบงานสารบรรณ สามารถบันทึกข้อมูลและจัดพิมพ์ข้อมูลออกมาได้ เมื่อมีหนังสือรับทุกฉบับที่เข้ามายังเทศบาลตำบลบ้านเป็ดเราจะมีโปรแกรมระบบงานสารบรรณ และจะใช้เครื่องพิมพ์นี้สแกนหนังสือเก็บไว้ในเครื่องคอมพิวเตอร์ เช่น หนังสือที่ส่งให้หน่วยงานที่เกี่ยวข้องแล้วหากค้นหาไม่พบสามารถมาค้นหาได้ในโปรแกรมระบบงานสารบรรณ นอกจากการสแกนแล้วยังสามารถพิมพ์เอกสารออกมาได้ด้วย

**- ประธานสภาฯ** ได้กล่าวในที่ประชุมว่าขอบคุณหัวหน้าสำนักปลัดเทศบาลที่ได้อธิบายชี้แจงรายละเอียด นับว่าเป็นเครื่องที่ทันสมัยโดยเฉพาะทุกวันนี้มีเอกสารจำนวนมาก ถ้าเก็บไว้ในโต๊ะหรือนำเข้าแฟ้มน่าจะยากต่อการค้นหา ระบบเทคโนโลยีที่ทันสมัยจะทำให้การทำงานมีประสิทธิภาพมากขึ้น จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามในระเบียบวาระที่ ๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่เพิ่มเติมหรือไม่ ปรากฏว่าไม่มี จึงขอมติในที่ประชุม เห็นชอบ ๘ เสียง

**มติ** ที่ประชุมมีมติเห็นชอบให้โอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (สำนักปลัดเทศบาล) ด้วยคะแนนเสียงเป็นเอกฉันท์

 **๓.๓ ขออนุมัติโอนเงินงบประมาณรายจ่ายประจำปีงบประมาณ พ.ศ. ๒๕๕๙ ไปตั้งจ่ายเป็นรายการใหม่ (กองช่าง)**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๓ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) จากนั้นได้เชิญฝ่ายบริหารอธิบายชี้แจงรายละเอียดต่อไป

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า ด้วยเทศบาลตำบล บ้านเป็ดมีความจำเป็นที่จะต้องขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ มีหลักการคือ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ จำนวน ๑,๙๘๒,๗๐๐ บาท ไปตั้งจ่ายเป็นรายการใหม่ แผนงานอุตสาหกรรมและการโยธา งานก่อสร้างโครงสร้างพื้นฐาน หมวดค่าครุภัณฑ์ที่ดินและสิ่งก่อสร้าง รายละเอียดดังนี้

 ๑. โครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด (ซอย ๕ ชุมชนดวงตะวัน) ตั้งไว้ ๔๙๕,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็กภายในหมู่ที่ ๘ บ้านหนองโจด (ซอย ๕ ชุมชนดวงตะวัน) ผิวจราจรกว้าง ๕.๐๐ เมตร ความยาวรวม ๑๘๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๙๐๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

 ๒. โครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด (ซอยถุงเพ็ชร ๕) ตั้งไว้ ๒๔๑,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็กภายในหมู่ที่ ๘ บ้านหนองโจด (ซอยถุงเพ็ชร ๕) ผิวจราจรกว้าง ๔.๐๐ เมตร ความยาวรวม ๑๑๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๔๔๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

 ๓. โครงการก่อสร้างถนนคอนกรีตเสริมเหล็ก หมู่ที่ ๙ บ้านหนองขาม (ถนนทุ่งทองซอย ๔ หน้าบ้านนายผ่าน ปุนน้อย) ตั้งไว้ ๔๙๕,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็กภายในหมู่ที่ ๙ บ้านหนองขาม (ถนนทุ่งทองหน้าบ้านนายผ่าน ปุนน้อย) ผิวจราจรกว้าง ๕.๐๐ เมตร ความยาวรวม ๑๘๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๙๐๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

 ๔. โครงการก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี หมู่ที่ ๑๐ บ้านคำไฮ (แยกหอพักบุญรัตน์บ้านเลขที่ ๑๐๙ ถึงแยกบ้านนายประสงค์ เลขที่ ๒๑๔/๑) ตั้งไว้ ๒๕๖,๗๐๐ บาท เพื่อจ่ายเป็นค่าก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี หมู่ที่ ๑๐ บ้านคำไฮ (แยกหอพักบุญรัตน์บ้านเลขที่ ๑๐๙ ถึงแยกบ้านนายประสงค์ เลขที่ ๒๑๔/๑) โดยก่อสร้างวางท่อระบบน้ำ ค.ส.ล.ขนาด Ø๐.๖๐ เมตร พร้อมบ่อพักและรางวี ความยาว ๙๑.๐๐ เมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

 ๕. โครงการก่อสร้างถนนคอนกรีตเสริมเหล็ก หมู่ที่ ๒๐ บ้านสุภัทรา (ถนนซอยโรงเรียนสุรัสวดีถึงทางเข้าสนามบินขอนแก่น) ตั้งไว้ ๔๙๕,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็กภายใน หมู่ที่ ๒๐ บ้านสุภัทรา (ถนนซอยโรงเรียนสุรัสวดีถึงทางเข้าสนามบินขอนแก่น) ผิวจราจรกว้าง ๕.๐๐ เมตร ความยาวรวม ๑๘๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๙๐๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

รวมงบประมาณที่ขอโอนไปตั้งจ่ายเป็นรายการใหม่ทั้งสิ้น ๑,๙๘๒,๗๐๐ บาท ขอโอนลดจากหน้าที่ ๑๒๕ แผนงานบริหารงานทั่วไป หมวดค่าครุภัณฑ์ที่ดินและก่อสร้าง ประเภท อาคารต่างๆ ๑) เพื่อจ่ายเป็นการก่อสร้างอาคารป้องกันและบรรเทาสาธารณภัย ตั้งไว้ ๒,๐๐๐,๐๐๐ บาท งบประมาณคงเหลือก่อนโอน ๒,๐๐๐,๐๐๐ บาท ขอโอนลดครั้งนี้ ๑,๙๘๒,๗๐๐ บาท งบประมาณคงเหลือหลังโอน ๑๗,๓๐๐ บาท โดยเหตุผลเพื่อบรรเทาความเดือดร้อนของประชาชนในการสัญจร เพื่ออำนวยความสะดวกให้ประชาชนในการดำเนินชีวิตประจำวัน และเพื่อรองรับการขยายตัวของชุมชน ด้วยหลักการและเหตุผลดังกล่าวข้างต้น จึงขอเสนอญัตติขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ ซึ่งเป็นอำนาจอนุมัติของสภาท้องถิ่น ตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๓) พ.ศ.๒๕๔๓ หมวด ๔ ข้อ ๒๗ เพื่อสภาเทศบาลตำบลบ้านเป็ดได้พิจารณาอนุมัติต่อไป

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๓ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) ซึ่งขอโอนลดจากหน้าที่ ๑๒๕ เพื่อทำโครงการทั้งหมด ๕ โครงการ ได้แก่ ๑. โครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด(ซอย ๕ ชุมชนดวงตะวัน), ๒.โครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด (ซอยถุงเพ็ชร ๕), ๓. โครงการก่อสร้างถนนคอนกรีตเสริมเหล็ก หมู่ที่ ๙ บ้านหนองขาม (ถนนทุ่งทองซอย ๔ หน้าบ้านนายผ่าน ปุนน้อย), ๔. โครงการก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี หมู่ที่ ๑๐ บ้านคำไฮ (แยกหอพักบุญรัตน์บ้านเลขที่ ๑๐๙ ถึงแยกบ้านนายประสงค์ เลขที่ ๒๑๔/๑) และโครงการที่ ๕. โครงการก่อสร้างถนนคอนกรีตเสริมเหล็ก หมู่ที่ ๒๐ บ้านสุภัทรา (ถนนซอยโรงเรียนสุรัสวดีถึงทางเข้าสนามบินขอนแก่น) รวมงบประมาณที่ขอโอนไปตั้งจ่ายเป็นรายการใหม่ทั้งสิ้น ๑,๙๘๒,๗๐๐ บาท จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามในระเบียบวาระที่ ๓.๓ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่หรือไม่

**- นายสุพล โต๊ะปั้ง** สมาชิกสภาเทศบาลตำบลบ้านเป็ด เขต ๑ ได้อภิปรายว่า ขอขอบคุณฝ่ายบริหารในการประชุมที่ผ่านมาตนไม่ค่อยพูดและไม่สงสัยในการที่เข้าประชุมสภาฯ ไม่ว่าจะเป็นจัดซื้อจัดจ้างครุภัณฑ์ต่างๆ หรือโครงการที่เป็นโครงสร้างพื้นฐาน แต่ในวันนี้ตนขอสอบถามประธานสภาฯ ไปยังฝ่ายบริหาร การขอโอนลดจากหน้าที่ ๑๒๕ แผนงานบริหารงานทั่วไป หมวดค่าครุภัณฑ์ที่ดินและก่อสร้าง ประเภทอาคารต่างๆ ๑) เพื่อจ่ายเป็นการก่อสร้างอาคารป้องกันและบรรเทาสาธารณภัย จำนวน ๒,๐๐๐,๐๐๐ บาท เพื่อโอนไปทำถนนและวางท่อตนไม่ได้ติดใจอะไรและตนเห็นด้วยกับการดำเนินการดังกล่าว เพียงแต่สงสัยว่าแผนงานในเทศบัญญัติที่สภาฯ ได้อนุมัติไปแล้ว หากมีการโอนงบประมาณไปทำอย่างอื่นนั้นตามระเบียบฯ นั้นจะสามารถดำเนินการได้หรือไม่

**- ประธานสภาฯ** ได้กล่าวในที่ประชุมว่า ท่านสมาชิกสภาฯ ได้สอบถามว่าการนำงบประมาณที่ได้รับการอนุมัติผ่านสภาฯ แล้วไปทำโครงการใหม่ ตามระเบียบฯ แล้วสามารถดำเนินการได้หรือไม่ และจะเกิดประโยชน์สูงสุดอย่างไร จากนั้นได้เชิญฝ่ายบริหารอธิบายชี้แจงต่อที่ประชุม

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า การโอนงบประมาณหรือการที่จะนำงบประมาณไปตั้งจ่ายเป็นรายการใหม่นั้นเป็นอำนาจอนุมัติของสภาฯ หากสภาฯ เห็นชอบถึงความจำเป็นคงไม่มีอะไรที่จะต้องกังวล สาเหตุที่โอนงบประมาณเนื่องจากอาคารงานป้องกันและบรรเทาสาธารณภัยเป็นอาคารที่เราได้สร้างไว้เมื่อหลายปีก่อน และมีโครงการที่จะยกให้เป็นโรงเรียนเทศบาลเพราะนักเรียนมีจำนวนมากขึ้นเรื่อยๆ จึงมีความคิดว่าจะย้ายงานป้องกันและบรรเทาสาธารณภัยไปไว้ด้านหลัง แล้วปรับปรุงอาคารหลังนี้ให้เป็นอาคารเรียน แต่ในขณะนี้เราได้รับการจัดสรรงบประมาณจากส่วนกลางเพื่อก่อสร้างอาคารเรียนจำนวน ๖ ล้านกว่าบาท ทำให้มีอาคารเรียนเพียงพอสำหรับรองรับเด็กนักเรียน และงบประมาณที่จะนำไปก่อสร้างอาคารป้องกันและบรรเทาสาธารณภัยจึงไม่มีความจำเป็น และได้นำเอางบประมาณดังกล่าวนี้มาบริหารจัดการเพื่อบรรเทาความเดือดร้อนให้กับประชาชนเกี่ยวกับสาธารณูปโภคและถนนหนทาง เพื่อเป็นการแก้ไขปัญหาความเดือดร้อนของคนในชุมชนภายในตำบลบ้านเป็ดเรา ตนเห็นว่าควรจะโอนงบประมาณนี้ก่อนเพราะอาคารเราคิดว่าเรายังไม่ได้สร้างและไม่ได้ย้าย สามารถใช้ได้อีก ๒-๓ ปีกว่าที่เด็กนักเรียนจะเพิ่มขึ้นไปจนถึงระดับ ป.๔-ป.๖ อาคารเรียนของเรายังเพียงพอที่จะรองรับได้ จึงเสนอขออนุมัติโอนงบประมาณครั้งนี้เพื่อให้สมาชิกสภาฯ เห็นชอบและดำเนินการต่อไป

**- ประธานสภาฯ** ได้กล่าวในที่ประชุมว่าขอบคุณท่านนายกฯ ที่ได้ตอบข้อซักถามของท่านสมาชิกสภาฯ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามในระเบียบวาระที่ ๓.๓ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่เพิ่มเติมหรือไม่ ปรากฏว่าไม่มี จึงขอมติในที่ประชุม เห็นชอบ ๘ เสียง

**มติ** ที่ประชุมมีมติเห็นชอบให้โอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) ด้วยคะแนนเสียงเป็นเอกฉันท์

 **๓.๔ ขออนุมัติโอนเงินงบประมาณรายจ่ายประจำปีงบประมาณ พ.ศ. ๒๕๕๙ (กองสาธารณสุขและสิ่งแวดล้อม)**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๔ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ (กองสาธารณสุขและสิ่งแวดล้อม) จากนั้นได้เชิญฝ่ายบริหารอธิบายชี้แจงรายละเอียดต่อไป

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า ด้วยเทศบาลตำบล บ้านเป็ดมีความจำเป็นท่าจะต้องขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ มีหลักการคือ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ของกองสาธารณสุขและสิ่งแวดล้อม เนื่องจากงบประมาณที่ตั้งไว้ไม่เพียงพอต่อการเบิกจ่าย รายละเอียดดังนี้ โอนเพิ่มในหน้า ๑๕๖ แผนงานสาธารณสุข งานบริหารทั่วไปเกี่ยวกับสาธารณสุข หมวดค่าครุภัณฑ์ ประเภทค่าบำรุงรักษาและปรับปรุงครุภัณฑ์ ข้อ ๘) งบประมาณตั้งไว้ ๑,๐๐๐,๐๐๐ บาท งบประมาณคงเหลือก่อนโอน ๑,๕๓๕.๘๐ บาท ขอโอนเพิ่มครั้งนี้ ๕๐๐,๐๐๐ บาท งบประมาณคงเหลือหลังโอน ๕๐๑,๕๓๕.๘๐ บาท ขอโอนลดจากหน้าที่ ๑๒๐ แผนงานบริหารงานทั่วไป งานบริหารทั่วไป หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ ข้อ ๓) ค่าใช้จ่ายดำเนินการเลือกตั้ง งบประมาณตั้งไว้ ๑,๒๐๐,๐๐๐ บาท งบประมาณคงเหลือก่อนโอน ๑,๒๐๐,๐๐๐ บาท ขอโอนลดครั้งนี้ ๕๐๐,๐๐๐ บาท งบประมาณคงเหลือหลังโอน ๗๐๐,๐๐๐ บาท

โดยเหตุผลเพื่อเป็นค่าใช้จ่ายในการบำรุงหรือซ่อมแซมครุภัณฑ์ อุปกรณ์ และทรัพย์สินอื่นๆ ของเทศบาลตำบลบ้านเป็ด เพื่อให้สามารถใช้งานได้ดีตามปกติและมีประสิทธิภาพ ด้วยหลักการและเหตุดังกล่าวข้างต้น จึงขอเสนอญัตติการโอนเงินงบประมาณรายจ่ายดังกล่าวซึ่งเป็นอำนาจอนุมัติของสภาท้องถิ่น ตามระเบียบกระทรวงมหาดไทยว่าด้วยวิธีการงบประมาณขององค์กรปกครองท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๓) พ.ศ.๒๕๔๓ หมวด ๔ ข้อ ๒๗ เพื่อสภาเทศบาลตำบลบ้านเป็ดพิจารณาต่อไป

**- ประธานสภาฯ** ได้กล่าวในที่ประชุมว่าขอบคุณท่านนายกฯ ที่ได้อธิบายชี้แจงรายละเอียด จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามในระเบียบวาระที่ ๓.๔ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ หรือไม่ ปรากฏว่าไม่มี จึงขอมติในที่ประชุม เห็นชอบ ๘ เสียง

**มติ** ที่ประชุมมีมติเห็นชอบให้โอนเงินงบประมาณรายจ่ายประจำปีงบประมาณ พ.ศ.๒๕๕๙ (กองสาธารณสุขและสิ่งแวดล้อม) ด้วยคะแนนเสียงเป็นเอกฉันท์

**ระเบียบวาระที่ ๕ เรื่องอื่นๆ**

**- ประธานสภาฯ** ได้กล่าวในที่ประชุมว่า ระเบียบวาระที่ ๕ เรื่องอื่นๆ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ หรือไม่

**- นายไพศาล จิตตะมัย** นายกเทศมนตรีตำบลบ้านเป็ด ได้กล่าวในที่ประชุมว่า ปีงบประมาณนี้อีกไม่กี่เดือนต้องมาประชุมกันอีก ขอให้กองช่างออกไปสำรวจถนนที่เราทำโครงการแล้วแต่ไม่ประติดประต่อหรือยังไม่สิ้นสุด ที่ได้ตั้งงบประมาณไม่เกิน ๕๐๐,๐๐๐ บาท โครงการดังกล่าวนี้ถ้ายังมีขอให้ตั้งงบประมาณขยายออกไปอีกจนกว่าถนนเส้นนี้จะแล้วเสร็จทั้งสาย ไม่ใช่ทำเส้นนี้แล้วทิ้งไปทำเส้นอื่นต่อ ให้สำรวจเส้นทางที่ยังไม่ครบที่ยังขาดตอนอยู่ ถ้าปีนี้ไม่แล้วเสร็จปีหน้าต้องเสร็จ ถ้าไม่ทำให้แล้วเสร็จอาจจะมีผลกับทั้งเจ้าหน้าที่ ผู้บริหาร หรือแม้แต่สมาชิกสภาฯ ด้วย สำหรับกองสาธารณสุขฯ ที่ตั้งงบประมาณสำหรับซ่อมรถไว้ ๑,๐๐๐,๐๐๐ บาท ไม่เพียงพอไม่ใช่มาขอเพิ่มอีก เพราะปีนี้ให้ตั้งไว้ ๒,๐๐๐,๐๐๐ บาท ขาดเหลืออย่างไรค่อยว่ากันอีกที ให้ตั้งไว้สำหรับเอาไปซ่อมรถก่อน ส่วนการซ่อมเครื่องออกกำลังกายนั้นค่อยหาเพิ่มในภายหลัง แล้วเครื่องออกกำลังกายและสนามเด็กเล่นควรออกไปล้างและทำความสะอาดบ้าง รถบรรทุกน้ำเทศบาลเราก็มีไม่ใช่ปล่อยให้ทรายเกลื่อน ขอให้มีความสะอาดให้เหมาะสมกับที่อยู่ในความรับผิดชอบของกองสาธารณสุขฯ ด้วย

**- ประธานสภาฯ** ได้กล่าวในที่ประชุมว่า ขอขอบคุณท่านนายกฯ ซึ่งในปีงบประมาณนี้เราได้รับการจัดสรรพอสมควร ท่านนายกฯ ได้อนุมัติโครงการที่ไม่เกิน ๕๐๐,๐๐๐ บาท โครงการใดที่ยังไม่สิ้นสุดท่านได้ทำต่อให้แล้วเสร็จในปีนี้ ขอบคุณในวิสัยทัศน์ของท่านที่เล็งเห็นความเดือดร้อนของประชาชน และได้แจ้งสมาชิกสภาฯ ทุกท่านทราบว่าในช่วงเวลา ๑๓.๓๐ น. มีการประชุมประชาคมเพื่อจัดทำแผนพัฒนาเทศบาล (ปี ๒๕๖๐- ๒๕๖๒) ที่วัดท่าบึงบ้านเป็ด จึงขอเชิญสมาชิกสภาฯ ทุกท่านเข้าประชุมร่วมกับชาวบ้านเป็ดทั้ง ๔ หมู่บ้าน สำหรับโครงการทัศนศึกษาดูงานของผู้สูงอายุยังมีอีก ๑ ชุดสุดท้ายในวันที่ ๗ มีนาคม ๒๕๕๙ ขอให้สมาชิกสภาฯ ทุกท่านเข้าร่วมการอบรมฯ ด้วย และได้แจ้งในที่ประชุมว่าทางฝ่ายบริหารมีญัตติด่วนเพื่อขอรับความเห็นชอบจากสภาเทศบาล จึงขอนัดประชุมสภาเทศบาล สมัยสามัญ สมัยแรกประจำปี พ.ศ.๒๕๕๙ ครั้งที่ ๒ ในวันจันทร์ที่ ๒๙ กุมภาพันธ์ ๒๕๕๙ เวลา ๑๐.๐๐ น. เป็นต้นไป ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด โดยแต่งกายชุดเครื่องแบบสีกากี ซึ่งทางเจ้าหน้าที่งานการประชุมและกิจการสภาฯ จะได้ส่งหนังสือเชิญประชุมให้ทุกท่านอีกครั้งหนึ่ง จากนั้นได้ถามในที่ประชุมว่า มีสมาชิกสภาฯ ท่านใดจะอภิปรายเรื่องอื่นๆ เพิ่มเติมหรือไม่ ปรากฏว่าไม่มี การประชุมสภาเทศบาล สมัยสามัญ สมัยแรกประจำปี พ.ศ.๒๕๕๙ ในวันนี้ครบถ้วนทุกระเบียบวาระการประชุมแล้ว ต้องขอขอบคุณทุกท่านที่เข้าร่วมประชุมโดยพร้อมเพรียงกัน และขอปิดประชุม

**เลิกประชุมเวลา ๑๑.๑๐ น.**

(นางสาวปิยวรรณ จิตตะมัย)

เลขานุการสภาเทศบาลตำบลบ้านเป็ดชั่วคราว

ผู้จดบันทึกรายงานการประชุม

คณะกรรมการตรวจรายงานการประชุมสภาเทศบาล ได้ตรวจรายงานการประชุมสภาเทศบาล สมัยสามัญ สมัยแรกประจำปี พ.ศ.๒๕๕๙ ครั้งที่ ๑ วันที่ ๒๕ กุมภาพันธ์ ๒๕๕๙ ซึ่งได้ทำการตรวจรายงานประชุมสภาเทศบาล เมื่อวันที่ ๔ มีนาคม ๒๕๕๙ เวลา ๑๐.๐๐ น. เป็นที่เรียบร้อยแล้ว และรายงานการประชุมสภาเทศบาลครั้งนี้ถูกต้อง จึงได้ลงลายมือชื่อให้ไว้เป็นหลักฐาน



(ลงชื่อ) ประธานกรรมการตรวจรายงานการประชุม

 (นายบุญเพ็ง สุทธิ)

(ลงชื่อ) กรรมการตรวจรายงานการประชุม

 (นางสาวปิยวรรณ จิตตะมัย)



(ลงชื่อ) กรรมการตรวจรายงานการประชุม

 (นายสุพล โต๊ะปั้ง)

(ลงชื่อ) กรรมการตรวจรายงานการประชุม

 (นายลำพูน เมืองสนธิ์)



(ลงชื่อ) เลขานุการกรรมการตรวจรายงานการประชุม

 (นายณัฐพันธุ์ สืบสุพันธ์วงศ์)

รายงานการประชุมครั้งนี้ได้ผ่านการรับรองในคราวการประชุมสภาเทศบาล สมัยวิสามัญ สมัยที่ ๑/๒๕๕๙ ครั้งที่ ๑ เมื่อวันที่ ๒๕ เดือน มีนาคม พ.ศ. ๒๕๕๙



(นายประทีป เสาผล)

ประธานสภาเทศบาลตำบลบ้านเป็ด